Potocký, Milan, poslanec NR SR (2023-03-23):
Ďakujem za slovo, pán predsedajúci. Na úvod zareagujem na vystúpenie pána Baránika a pána Dostála. Vy sa snažíte nastoliť vo verejnosti atmosféru, že tu v parlamente sedia poslanci, ktorí ubližujú LGBTI komunite a ich urážajú a pritom to nie je pravda. Viete, že tá realita je taká, že ľudia z tejto LGBTI komunity sú na Slovensku pomerne úspešní, sedia aj tu v parlamentných laviciach. Ja som nezaznamenal niekoho z kolegov, že by urážal inak orientovaného kolegu a sú tu. Sú tu asistenti, títo ľudia zastávajú významné pozície v kultúre, v umení, sú tú herci. Ja nevidím nikoho z nás, že by týchto ľudí urážal, ale naopak poslanci, ktorí zastávajú konzervatívne hodnoty, sú vystavovaní vašim útokom. Vy nerešpektujete jednu podstatnú vec. Nám nevadia títo ľudia. Nám vadí agenda, ideológia, ktorá sa sem pretláča z Bruselu a nasilu sa vnáša a pritom nerešpektuje naše tradície, našu históriu, náboženské presvedčenie a kultúru. A to je problém, a preto my ako konzervatívni politici musíme na to reagovať. Ďalšia vec. Boli tu traja poslanci z Európskeho parlamentu. V podstate Slovensko videli, len preleteli letecky, strávili tu len pár hodín a na základe toho vypracovali nejakú správu a vy nás idete presviedčať poslancov, ktorí tu žijeme roky, že naše názory sú mylné. Títo poslanci sa ubytovali 15. decembra večer v hoteli, prileteli zo Štrasburgu do Viedne, prespali, ráno strávili nejaký osem od rána do večera nejaký osemhodinový program, čo oceňujem, snažili sa aspoň stretnúť s viacerými zástupcami verejnej správe a sektora. Boli s policajným prezidentom, boli s ministerskou kultúry, boli s generálnym prokurátorom, špeciálnym prokurátorom, boli so zástupcami médií, ale ďalšia vec, keď chceli vedieť, aká je naozaj situácia na Slovensku, prečo odignorovali zástupcov cirkvi. Ja som to už dnes hovoril aj vo faktickej poznámke. Na Slovensku je 66 % obyvateľstva veriacich, ktorí sa prihlásili v poslednom sčítaní v roku 2021 či už k rímsko-katolíckej cirkvi, grécko-katolíckej cirkvi, je to 3,6 mil. obyvateľov. My konzervatívni politici zastupujeme týchto ľudí v parlamente a to je jedno, v ktorejkoľvek strane a vy sa snažíte navodiť dojem, že tu je len taká hŕstka páru poslancov, ktorí si tu presádzajú svoju ideológiu. Nie. My zastupujeme naše hodnoty, zastupujeme 3,6 mil. obyvateľov, našu históriu, naše tradície. Ja som to aj minule hovoril vám, pán Dostál, že na Slovensku máme jeden liberálny dom a máte obrovskú propagandu v liberálnych a progresívnych médiách. Máme 3 500 kostolov. Takmer v každej obci je nejaký kostol, kde sú každú nedeľu stovky tisíce ľudí. A vy sa názory týchto ľudí snažíte tu potlačiť. A to nie je fér. Ďalšia vec. Poviem vám, čo mi vadí v tejto správe europoslancov. Je to napríklad to, že tvrdia, poukazujú na jasnú potrebu urobiť viac, napríklad prostredníctvom výberu programov vo verejnoprávnej televízii, kde by mali pretláčať verejnoprávna televízia LBGTI komunitu. Ďalej propagujú potreba ďalšej potreby programu zameraných na LGBTI. To je výstup zo správy výboru Európskeho parlamentu pre občianske slobody, ktorý bol tu na Slovensku v decembri. A ďalej sa mi nepáči, že úplne prehliadate jeden podstatný fakt. A týmto členom výboru to bolo vysvetlené aj z úst generálneho prokurátora, aj z úst prezidenta Policajného zboru, že primárnym cieľom tohto šialeného vraha, ktorý zabil dvoch mladých nevinných ľudí, bol premiér slovenskej republiky. To znamená, nie je fér to odkloniť len na jednu tému tejto problematiky. Proste to bol šialenec. Kto mu prišiel do rany, toho zabil. Nevyšiel mu premiér, našiel si dvoch mladých nevinných ľudí, ktorých zabil. A ďalšia vec je. Tento výbor vyzýva vládu, aby zintenzívnila úsilie o zlepšenie právneho uznávania páru rovnakého pohlavia a ich detí a aby ich urýchlene prijala. Ďalšie súvisiace právne reformy vrátane vhodných postupov zdravotnej starostlivosti pre transrodové osoby. Preto oceňujem tento návrh pani poslankyni Anky Andrejuvovej a Anky Záborskej, ktorý vlastne prináša, pripomína europoslancom, že my sme suverénne zvrchovaná krajina, ktorá rešpektuje svoju kultúru, tradície, náboženské vierovyznanie a k čomu sa obyvatelia Slovenska hlásia. A treba týmto europoslancom to pripomenúť, aby to bolo zjavné. A na záver, aby som nebol len kritický. Oceňujem z tejto správy poslancov, europoslancov, delegácia tiež zdôraznila naliehavú potrebu predchádzať extrémizmu, trestným činom a nenávisti a nenávistným prejavom či už voči LGBTI komunite, alebo iným ľuďom. Tam sa všetci zhodneme. Ďakujem pekne.